সোনু নিগমের বিরুদ্ধে FIR !

ওয়েব ডেস্ক: জনপ্রিয় গায়ক সোনু নিগম (Sonu Nigam) সেই অনুরোধে উত্তপ্ত প্রতিক্রিয়া জানিয়ে পহেলগাম  (Pahelgam) জঙ্গি হামলার প্রসঙ্গ তোলেন— আর তাতেই চাপে পড়লেন তিনি। কর্ণাটক রক্ষা বেদিকে নামে একটি কন্নড়পন্থী সংগঠনের তরফে তাঁর বিরুদ্ধে বেঙ্গালুরুর আভালাহাল্লি থানায় এফআইআর দায়ের করা হয়েছে।

ঘটনা ২৫-২৬ এপ্রিলের কনসার্ট ঘিরে। অভিযোগ, ওই অনুষ্ঠানে এক যুবক বারবার কন্নড় গানের অনুরোধ করতে থাকেন সোনু নিগমকে। শিল্পী প্রথমে শান্তভাবে বিষয়টি মেনে নিলেও পরে বিরক্ত হয়ে বলেন, “আমি কন্নড়-সহ নানা ভাষায় গান গেয়েছি। এই রাজ্যে এলেই ভালোবাসা পাই। তবে সেই যুবক যখন বারবার ‘কন্নড়, কন্নড়’ বলে চেঁচাতে লাগল, তখন অস্বস্তি হয়। এভাবেই পহেলগাঁও হামলার মতো ঘটনা ঘটে।” এই মন্তব্যেই শুরু হয় বিতর্কের ঝড়।

আরও পড়ুন: বলিউড ছবির ব্যর্থতার দায় কার! কি বললেন আমির

সোনুর কথায় চটেছেন অনেকেই। পরিচালক কার্তিক গৌড়া এবং কন্নড় কর্মী এসআর গোবিন্দুর মতো বিশিষ্টরা তাঁর বক্তব্যের তীব্র নিন্দা করেছেন। তাঁদের মতে, এমন তুলনা কন্নড় ভাষাভাষীদের প্রতি অবমাননাকর। অভিযোগপত্রে উল্লেখ করা হয়েছে, “একটি সাধারণ অনুরোধকে জঙ্গি হামলার সঙ্গে তুলনা করে সোনু নিগম কন্নড় সমাজকে হেয় করেছেন। এর ফলে রাজ্যে ভাষাগত বিদ্বেষ ছড়াতে পারে।”

এই অভিযোগের ভিত্তিতে তাঁর বিরুদ্ধে ভারতীয় দণ্ডবিধির ১৫৩(এ), ৫০৫(২), এবং ৫০০ ধারায় মামলা রুজু হয়েছে। বলা হয়েছে, এই বক্তব্য কন্নড় জনগণের ভাষাগত আবেগে আঘাত হেনেছে এবং সমাজে বিভেদ সৃষ্টির সম্ভাবনা তৈরি করেছে।

তবে সোনু নিগম আত্মপক্ষ সমর্থনে ইনস্টাগ্রামে একটি পোস্ট করে জানান, পুরো বিষয়টি ভিন্নভাবে উপস্থাপিত হচ্ছে। তাঁর দাবি, “ওটা কোনও অনুরোধ ছিল না, ছিল স্পষ্ট হুমকি। যারা ‘কন্নড়’ বলে চেঁচাচ্ছিল, তারা একপ্রকার গুণ্ডামি করছিল। পহেলগাঁও হামলার সময়েও কাউকে ভাষা জিজ্ঞাসা করা হয়নি— সেই প্রসঙ্গ টেনেই বোঝাতে চেয়েছিলাম, আমরা যেন ভাষার ভিত্তিতে বিভেদ না ঘটাই। কন্নড় মানুষদের প্রতি আমার গভীর শ্রদ্ধা আছে। কিন্তু ওই চার-পাঁচজনের আচরণ ছিল হুমকিমূলক।”

সোনুর এই ব্যাখ্যা ঘিরে এখন তৈরি হয়েছে দুই মেরু— একপক্ষে গায়কের স্বাধীন মত প্রকাশের পক্ষে সওয়াল, অপরপক্ষে ভাষা আবেগে আঘাতের অভিযোগ। তবে বিতর্কের আঁচে অনুষ্ঠান পেরিয়ে এখন রীতিমতো আইনি লড়াইয়ের পথে সোনু নিগম।

দেখুন আরও খবর: